ΚΑΝΟΝΙΣΜΌΣ (ΕΚ) αριθ. 1436/2005 ΤΟΥ ΣΥΜΒΟΥΛΊΟΥ
της 31ης Αυγούστου 2005
για την προσωρινή μείωση των αυτόνομων δασμών του κοινού δασμολογίου για ορισμένα τροπικά προϊόντα αλιείας
(Κείμενο που παρουσιάζει ενδιαφέρον για τον ΕΟΧ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,
την πρόταση της Επιτροπής,
Εκτιμώντας τα ακόλουθα:
(1)
Το κοινό δασμολόγιο θεσπίζεται με τον κανονισμό (ΕΟΚ) αριθ. 2658/87 (1).
(2)
Η Κοινότητα είναι σημαντικός καταναλωτής ορισμένων τροπικών προϊόντων αλιείας. Είναι υποχρεωμένη να εισάγει μεγάλες ποσότητες των προϊόντων αυτών για να ικανοποιήσει τις ανάγκες της. Προκειμένου να αποφευχθούν διαταραχές του εμπορίου, είναι προς το συμφέρον της Κοινότητας να μειώσει προσωρινά τους τελωνειακούς δασμούς για την εισαγωγή των εν λόγω προϊόντων.
(3)
Έχοντας υπόψη την οικονομική σημασία του παρόντος κανονισμού, είναι ανάγκη να γίνει επίκληση των λόγων επείγουσας ανάγκης που προβλέπονται στο σημείο Ι.3 του πρωτοκόλλου που προσαρτάται στη συνθήκη για την Ευρωπαϊκή Ένωση και στις συνθήκες για την ίδρυση των Ευρωπαϊκών Κοινοτήτων σχετικά με το ρόλο των εθνικών κοινοβουλίων στην Ευρωπαϊκή Ένωση.
(4)
Δεδομένου ότι ο παρών κανονισμός θα εφαρμοσθεί από 1ης Αυγούστου 2005, θα πρέπει να αρχίσει να ισχύει αμέσως,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Οι αυτόνομοι δασμοί του κοινού δασμολογίου που περιέχονται στον κανονισμό (ΕΟΚ) αριθ. 2658/87 μειώνονται, όσον αφορά τα προϊόντα που απαριθμούνται στο παράρτημα του παρόντος κανονισμού, σύμφωνα με τους δασμολογικούς συντελεστές που ορίζονται στο παράρτημα αυτό.
Άρθρο 2
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Αυγούστου 2005 έως τις 31 Δεκεμβρίου 2005.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 31 Αυγούστου 2005.